CELEX: 32014D0424
Language: lt
Date: 1404172800000
Title: 2014/424/ES: 2014 m. liepos 1 d. Komisijos įgyvendinimo sprendimas, kuriuo leidžiama pateikti rinkai rapsų baltymus kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97 (pranešta dokumentu Nr. C(2014) 4256)

3.7.2014   
            
            
               LT
            
            
               Europos Sąjungos oficialusis leidinys
            
            
               L 196/27
            
         KOMISIJOS ĮGYVENDINIMO SPRENDIMAS
   2014 m. liepos 1 d.
   kuriuo leidžiama pateikti rinkai rapsų baltymus kaip naują maisto sudedamąją dalį pagal Europos Parlamento ir Tarybos reglamentą (EB) Nr. 258/97
   
      
         (pranešta dokumentu Nr. C(2014) 4256)
      
   
   (Tekstas autentiškas tik vokiečių kalba)
   
      (2014/424/ES)
   
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
   kadangi:
   
               (1)
            
            
               2012 m. birželio 25 d. bendrovė „Helm AG“ pateikė prašymą kompetentingoms Airijos institucijoms leisti pateikti rinkai rapsų baltymus kaip naują maisto sudedamąją dalį. Rapsų baltymai skirti naudoti kaip augalinių baltymų šaltinis maisto produktuose, išskyrus pradinio maitinimo kūdikių mišinius ir tolesnio maitinimo kūdikių mišinius. 2014 m. vasario 18 d. Komisijai pranešta, kad „Siebte PMI Verwaltungs GmbH“ įsigijo teises į nagrinėjamą prašymą;
            
         
               (2)
            
            
               2012 m. rugsėjo 17 d. kompetentinga Airijos maisto vertinimo tarnyba pateikė pirminio vertinimo ataskaitą. Toje ataskaitoje ji padarė išvadą, kad rapsų baltymai atitinka naujų maisto produktų kriterijus, išdėstytus Reglamento (EB) Nr. 258/97 3 straipsnio 1 dalyje;
            
         
               (3)
            
            
               2012 m. spalio 4 d. Komisija pirminio vertinimo ataskaitą išsiuntė kitoms valstybėms narėms;
            
         
               (4)
            
            
               per 60 dienų laikotarpį, nustatytą Reglamento (EB) Nr. 258/97 6 straipsnio 4 dalies pirmoje pastraipoje, buvo pareikšta pagrįstų prieštaravimų;
            
         
               (5)
            
            
               2013 m. vasario 14 d. Komisija pasikonsultavo su Europos maisto saugos tarnyba (EFSA), prašydama jos atlikti papildomą rapsų baltymų kaip maisto sudedamosios dalies vertinimą pagal Reglamentą (EB) Nr. 258/97;
            
         
               (6)
            
            
               2013 m. spalio 10 d. mokslinėje nuomonėje apie rapsų baltymų kaip naujos maisto sudedamosios dalies saugą (2) EFSA padarė išvadą, kad rapsų baltymai, dedami į maistą, yra saugūs. Tačiau ji taip pat pažymėjo, kad negalima atmesti alerginės reakcijos į rapsų baltymus galimybės ir kad rapsai gali sukelti alerginę reakciją žmonėms, kurie yra alergiški garstyčioms;
            
         
               (7)
            
            
               taigi mokslinė nuomonė yra pakankamas pagrindas nustatyti, kad rapsų baltymai kaip nauja maisto sudedamoji dalis atitinka Reglamento (EB) Nr. 258/97 3 straipsnio 1 dalyje nustatytus kriterijus su sąlyga, kad maisto produktai, kurių sudėtyje yra rapsų baltymų, būtų ženklinami taip, kad žmonės, kurie yra alergiški garstyčioms, tokių maisto produktų vengtų;
            
         
               (8)
            
            
               šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Priede nurodytus rapsų baltymus galima pateikti Sąjungos rinkai kaip naują maisto sudedamąją dalį.
   2 straipsnis
   Šiuo sprendimu leidžiamų naudoti rapsų baltymų pavadinimas, nurodomas ženklinant jų turinčius maisto produktus, yra „rapsų baltymai“.
   3 straipsnis
   Ženklinant visus maisto produktus, kuriuose yra rapsų baltymų, nurodomas gerai matomas ir įskaitomas teiginys, kad produktas, kurio sudėtyje yra „rapsų baltymų“ kaip maisto sudedamosios dalies, gali sukelti alerginę reakciją vartotojams, kurie yra alergiški garstyčioms ir jų produktams. Jei reikia, šis teiginys pateikiamas šalia sudedamųjų dalių sąrašo.
   4 straipsnis
   Šis sprendimas skirtas „Siebte PMI Verwaltungs GmbH“, Neuer Jungfernstieg 5, 20354 Hamburgas, Vokietija.
   
      Priimta Briuselyje 2014 m. liepos 1 d.
      
         
            Komisijos vardu
         
         Tonio BORG
         
            Komisijos narys
         
      
   
   
      (1)  OL L 43, 1997 2 14, p. 1.
   
      (2)  EFSA Journal 2013; 11(10):3420.
   
      PRIEDAS
      RAPSŲ BALTYMŲ SPECIFIKACIJOS
      
         
            
               Apibrėžtis
            
          Rapsų baltymai yra vandeninis baltymingas rapsų išspaudų ekstraktas, gautas iš genetiškai nemodifikuotų Brassica napus L. ir Brassica rapa L.
      
         
            Aprašymas.
          Nuo baltos iki beveik baltos spalvos purškiamuoju būdu išdžiovinti milteliai.
      
         
            Grynumas
         
      
      
                  Iš viso fitato
               
               
                  Ne daugiau kaip 1,5 %
               
            
                  Švinas
               
               
                  Ne daugiau kaip 0,5 mg/kg
               
            
         
            Mikrobiologiniai kriterijai
         
      
      
                  Mielės ir pelėsiai
               
               
                  Ne daugiau kaip 100 ksv/g
               
            
                  Aerobinių bakterijų skaičius
               
               
                  Ne daugiau kaip 10 000 ksv/g
               
            
                  Bendras koliforminių bakterijų skaičius
               
               
                  Ne daugiau kaip 10 ksv/g
               
            
                  
                     Escherichia coli
                  
               
               
                  Neaptinkama 10 g
               
            
                  
                     Salmonella spp.
               
               
                  Neaptinkama 25 g